32006L0056
L 182/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/56/EО НА КОМИСИЯТА
от 12 юни 2006 година
за изменение на приложенията към Директива 93/85/ЕИО на Съвета относно борбата с пръстеновидното гниене по картофите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 93/85/ЕИО на Съвета от 4 октомври 1993 г. (1) относно борбата с пръстеновидното гниене по картофите, и по-специално член 12 от нея,
като има предвид, че:
(1)
Един от важните организми, вредни за картофите, е Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al. - патогенният причинител на болестта пръстеновидно гниене по картофите (наричан по-нататък „организмът“).
(2)
Организмът все още се среща в някои части на Общността.
(3)
Директива 93/85/ЕИО на Съвета установява подробните мерки, които трябва да се вземат в държавите-членки срещу организма, с цел да се локализира и спре разпространението му; да се предотврати появата и разпространяването му; а ако се открие, да се предотврати разпространението му и да се води борба с него с цел унищожаване.
(4)
Оттогава насам има значително развитие в разбирането за биологията, процедурите за откриване и определяне на организма, още повече практическият опит, натрупан в борбата с организма, предполага преглед на някои технически разпоредби, свързани с мерките за борба.
(5)
Като резултат от това развитие изглежда необходимо да се преразгледат и актуализират мерките, включени в приложенията към Директива 93/85/ЕИО.
(6)
Що се касае до процедурите за откриване и определяне, са включени и наскоро разработени процедури като флуоресцентна хибридизация на място (FISH) и полимеразна верижна реакция (PCR), също както и подобрения на различни технически елементи на актуалната процедура за откриване и определяне.
(7)
Що се касае до техническите елементи на контролните мерки, подобрени разпоредби са направени за: начина на съхранение на тествани проби с оглед да са гарантира проследяването на организма, елементите, необходими за да се определи степента на възможното заразяване, подробностите за нотифициране на всяка потвърдена поява на организма и на съответната заразена зона, мерките, които да са предприемат на местата за производство, обозначени като заразени и в демаркираните зони.
(8)
Мерките, предвидени в настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
Приложенията към Директива 93/85/ЕИО се заменят със съответните текстове в приложението към настоящата директива.
Член 2
1. Държавите-членки приемат и публикуват не по-късно от 31 март 2007 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби, както и таблица на съответствието между разпоредбите и настоящата директива.
Те прилагат тези разпоредби от 1 април 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават незабавно на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на третия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 12 юни 2006 година.